Document ID: 32006D0039

ROZHODNUTIE RADY
z 23. januára 2006
o schválení výnimočnej štátnej pomoci Cyperskej republiky cyperským poľnohospodárom na účely splatenia časti poľnohospodárskych dlhov, ktoré vznikli dávno pred pristúpením Cypru k Európskej únii
(2006/39/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 88 ods. 2 tretí pododsek,
so zreteľom na žiadosť, ktorú 21. novembra 2005 podala Cyperská republika,
keďže:
(1)
Cyprus prezentoval 21. novembra 2005 Rade žiadosť o rozhodnutie v súlade s tretím pododsekom článku 88 ods. 2 zmluvy, ktoré prehlasuje, že zámer Cypru udeliť štátnu pomoc cyperským poľnohospodárom s cieľom splatiť časť poľnohospodárskych dlhov, ktoré vznikli dávno pred pristúpením Cypru k Európskej únii ako dôsledok výnimočných okolností, je zlučiteľný so spoločným trhom.
(2)
Cyperská vláda sa intenzívne snažila opätovne zamestnať mnoho desiatok tisíc poľnohospodárov a ľudí žijúcich na vidieku, ktorí boli prinútení opustiť svoje farmy a domovy po tureckej invázii v roku 1974.
(3)
S cieľom umožniť týmto poľnohospodárom a ľuďom žijúcim na vidieku vykonávať svoju činnosť na Cypre sa poskytli pôžičky, za ktoré ručila vláda, na nadobudnutie strojov a dobytka a/alebo realizáciu iných investícií v poľnohospodárstve.
(4)
V 90. rokoch dvadsiateho storočia postihlo Cyprus bezprecedentné a silné sucho, ktoré trvalo sedem rokov a malo ničivé následky na poľnohospodársku výrobu a príjmy fariem. V nádeji na lepšiu úrodu v nasledujúcom roku sa mnoho cyperských poľnohospodárov, ktorých sucho postihlo, uchýlilo k pôžičkám s cieľom získať prísun pre farmu, pričom ich dlh rok čo rok narastal. Rozsah strát, ktoré utrpeli cyperskí poľnohospodári, a akumulácia ich dlhov ovplyvnili ich schopnosť splácať jestvujúce pôžičky.
(5)
Vláda si dala politický záväzok zaoberať sa problémom naakumulovaného dlhu fariem už na začiatku roku 1999, ale keďže sa nepodarilo dosiahnuť dohodu s odborovými zväzmi poľnohospodárov, nevykonal sa navrhovaný systém splatenia dlhu pred pristúpením k Európskej únii. Až po dlhej diskusii a tlaku vážnych problémov, ktoré mal cyperský sektor poľnohospodárstva po vstupe do EÚ, odborové zväzy poľnohospodárov prehodnotili svoje pozície.
(6)
Po pristúpení Cypru k Európskej únii sa pre cyperský sektor poľnohospodárstva začalo obdobie ešte prehĺbenejšej krízy a príjmy fariem na rozdiel od všetkých ostatných nových členských štátov zaznamenali pokles. Farmárske vstupné ceny obilia a ovocia okrem citrusov sa podstatne znížili. Značný podiel úrody hrozna sa nedostal na bežné trhové odbytiská a Cyprus požiadal o pomoc Spoločenstva na vykonanie krátkodobého systému vyklčovania a táto pomoc mu bola udelená. V očakávaní potrieb úpravy, konverzie a diverzifikácie národný plán na rozvoj vidieka na obdobie rokov 2004-2006 zahrnul aj množstvo systémov a programov, ktoré vyžadovali značné investície zo strany poľnohospodárov a iných ľudí žijúcich na vidieku. Naakumulovaný dlh fariem z obdobia pred pristúpením sa však ukázal ako hlavný problém brániaci vykonávaniu uvedeného plánu, pretože banky a iné finančné inštitúcie vyžadovali splatenie predchádzajúcich pôžičiek skôr, než poskytnú nové.
(7)
Odmietnutie úverových agentúr poskytnúť ďalšie pôžičky predstavovalo hlavnú prekážku snahám o modernizáciu a aktualizáciu poľnohospodárskych jednotiek a jednotiek na živočíšnu výrobu. Táto nedostatočná modernizácia a následná nižšia produktivita a znížená ziskovosť a tiež z toho vyplývajúce ťažké životné a pracovné podmienky cyperských poľnohospodárov znamenajú pre dotknutých cyperských poľnohospodárov riziko ukončenia rastu s následným rizikom vážnych hospodárskych a sociálnych následkov.
(8)
Pomoc sa plánuje ako podpora týchto kategórií poľnohospodárov, ktoré sú postihnuté akumuláciou dlhov a nie sú schopné splatiť poskytnuté pôžičky:
-
tí, ktorí boli zaregistrovaní ako poľnohospodári vo fonde sociálneho zabezpečenia a platili príspevky do sociálneho zabezpečenia do 31. decembra 1998,
-
vysídlení poľnohospodári, ktorí vlastnili odbornú licenciu a ktorých ročný príjem z nepoľnohospodárskeho zamestnania nepresiahol k 31. decembru 1998 sumu 6 000 cyperských libier,
-
tí, ktorí v súčasnosti poberajú dôchodok a boli registrovaní ako poľnohospodári k 31. decembru 1998,
-
tí, ktorí žili na vidieku a boli zamestnaní v poľnohospodárstve a vykonávali tiež ďalšie nepoľnohospodárske zamestnanie za predpokladu, že ich príjem z nepoľnohospodárskej činnosti nepresiahol k 31. decembru 1998 sumu 6 000 cyperských libier.
(9)
Pomoc, ktorú má Cyprus poskytnúť, je vo výške 23 miliónov cyperských libier (suma zodpovedajúca 39,33 milióna EUR), čo predstavuje pôžičky uzatvorené od roku 1974 do 31. decembra 1998.
(10)
Počet príjemcov navrhovaného systému štátnej pomoci sa odhaduje na viac ako 15 000 poľnohospodárov.
(11)
Existujú preto výnimočné okolnosti, ktoré umožňujú považovať pomoc, ktorú zamýšľa Cyprus pre cyperských poľnohospodárov na účely splatenia časti poľnohospodárskych dlhov, ktoré vznikli dávno pred pristúpením Cypru k Európskej únii, za zlúčiteľnú so spoločným trhom,
PRIJALA TOTO ROZHODNUTIE:
Článok 1
Štátna pomoc udelená Cyperskou republikou vo výške 23 miliónov cyperských libier (suma zodpovedajúca 39,33 milióna EUR) s cieľom umožniť cyperským poľnohospodárom splatiť bankám a iným finančným inštitúciám časť ich poľnohospodárskych dlhov, ktoré vznikli pred 31. decembrom 1998 z dôvodu výnimočných okolností, ktoré prevládali pred a do tohto dátumu, sa považuje za zlúčiteľnú so spoločným trhom.
Článok 2
Toto rozhodnutie je určené Cyperskej republike.
V Bruseli 23. januára 2006

Labels: 11
2
4
19
6
18
15